CELEX: 
Language: sk
Date: 2018-01-25 00:00:00
Title: DELEGOVANÉ ROZHODNUTIE KOMISIE (EÚ) …/… o uplatniteľnom systéme posudzovania a overovania nemennosti parametrov kotviacich zariadení používaných na stavebné práce a určených na zabránenie pádu osôb z výšky alebo na zastavenie pádu z výšky podľa nariadenia Európskeho parlamentu a Rady (EÚ) č. 305/2011

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Podľa článku 28 nariadenia Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  1
               , sa posudzovanie a overovanie nemennosti parametrov podstatných vlastností stavebných výrobkov vykonáva na základe systémov stanovených v prílohe V k nariadeniu (EÚ) č. 305/2011.
            
            
               Podľa článku 28 ods. 2 a článku 60 písm. h) nariadenia (EÚ) č. 305/2011 sa na Komisiu deleguje úloha stanoviť systémy posudzovania a overovania nemennosti parametrov stavebných výrobkov, vo vzťahu k danému výrobku, danej skupiny výrobkov alebo danej podstatnej vlastnosti, a to s prihliadnutím na aspekty uvedené v uvedených ustanoveniach.
            
            
               V súvislosti s kotviacimi zariadeniami používanými na stavebné práce a určenými na zabránenie pádu osôb z výšky alebo na zastavenie pádu z výšky ešte neexistuje príslušné rozhodnutie o stanovení systému posudzovania a overovania nemennosti parametrov.
            
            
               Podľa článku 28 ods. 2 by sa mal výber systému posudzovania a overovania nemennosti parametrov zamerať na systém, ktorý je pre výrobcov najmenej náročný, pri zohľadnení všetkých relevantných skutočností.
            
            
               V roku 2010 Súdny dvor Európskej únie rozhodol
                  2
                o otázke, či konkrétne kotviace zariadenia spadajú pod smernicu Rady 89/686/EHS o osobných ochranných prostriedkoch
                  3
                alebo smernicu Rady 89/106/EHS o stavebných výrobkoch
                  4
               . Súdny dvor dospel k záveru, že klasifikácia ako osobný ochranný prostriedok predpokladá, že takýto výrobok je, alebo aspoň môže byť, nosený alebo držaný jeho používateľom počas celého vystavenia riziku, a preto musí byť prenosný. Kotviace zariadenia, ktoré sú pri používaní pripevnené k stavbe, preto nie sú určené na nosenie alebo držanie používateľom v zmysle smernice Rady 89/686/EHS
                  5
               . Na druhej strane Súdny dvor konštatoval, že na to, aby sa na konkrétny výrobok uplatňovala smernica Rady 89/106/EHS, musia byť splnené dve podmienky; prvá sa týka povahy výrobku a druhá jeho funkcie
                  6
               . Kotviace zariadenia pripevnené tak, že sú súčasťou stavby (povaha výrobku), a určené na zabezpečenie bezpečnosti jej používania alebo prevádzky tým, že zabránia osobám spadnúť z výšky (funkcia výrobku), preto spadajú pod smernicu Rady 89/106/EHS
                  7
               . Toto konštatovanie platí aj podľa nariadenia (EÚ) č. 305/2011, ktorým sa podstatne nezmenila definícia stavebných výrobkov
                  8
               .
            
            
               Kotviace zariadenia typu A, C alebo D v zmysle normy EN 795:2012 majú byť trvale pripevnené ku konštrukcii, a preto na základe tejto judikatúry nepatria medzi osobné ochranné prostriedky, ako sa potvrdzuje vo vykonávacom rozhodnutí Komisie (EÚ) 2015/2181
                  9
               . Ak však majú byť zaistené tak, že sú súčasťou stavby a sú určené na zabezpečenie bezpečnosti pri používaní alebo prevádzke stavby tým, že zabránia pádu osôb z výšky alebo zastavia pád z výšky, považujú sa za stavebné výrobky, a preto spadajú pod nariadenie (EÚ) č. 305/2011.
            
            
               Od 21. apríla 2018 budú kotviace zariadenia určené na zabránenie pádom osôb, ktoré patria do rozsahu pôsobnosti nariadenia (EÚ) 2016/425
                  10
               , patriť do rizikovej kategórie III, ako je stanovené v prílohe I k uvedenému nariadeniu, keďže tieto výrobky sú určené na ochranu používateľov pred rizikami, ktoré môžu vyvolať veľmi vážne následky, ako je smrť alebo trvalé poškodenie zdravia súvisiace s pádom z výšky. V dôsledku toho budú tieto kotviace zariadenia podliehať EÚ skúške typu (modul B rozhodnutia 768/2008/ES
                  11
               ), ako je stanovená v prílohe V k nariadeniu (EÚ) 2016/425, a buď zhode s typom založenej na vnútornej kontrole výroby a skúškach výrobku pod dohľadom v ľubovoľných intervaloch (modul C2 rozhodnutia 768/2008/ES), ako je stanovené v prílohe VII k uvedenému nariadeniu, alebo zhode s typom založenej na zabezpečení kvality výrobného procesu (modul D rozhodnutia 768/2008/ES), ako je stanovené v prílohe VIII k uvedenému nariadeniu.
            
            
               Do 20. apríla 2018 podliehajú kotviace zariadenia, ktoré sú určené na zabránenie pádom osôb z výšky a patria do rozsahu pôsobnosti smernice Rady 89/686/EHS, ES preskúšaniu typu, ako je stanovené v článku 10 uvedenej smernice, a ich výroba podlieha buď ES kontrolnému systému kvality výsledného produktu (článok 11A uvedenej smernice), alebo ES systému na zabezpečenie kvality výroby pomocou monitoringu (článok 11B uvedenej smernice).
            
            
               Pri zohľadnení použitia kotviacich zariadení a rizík možnej smrti alebo trvalého poškodenia zdravia, pred ktorými majú používateľov chrániť, je žiaduce, aby sa na kotviace zariadenia, ktoré sú stavebnými výrobkami, uplatňoval systém posudzovania a overovania nemennosti parametrov porovnateľný s postupmi posudzovania zhody pre kotviace zariadenia, ktoré sú osobnými ochrannými prostriedkami. To predpokladá systém posudzovania a overovania nemennosti parametrov, ktorý zahŕňa priebežný dohľad nad systémom riadenia výroby uplatňovaným výrobcom a posudzovanie a hodnotenie systému riadenia výroby, ako aj kontrolné skúšky vzoriek odobratých notifikovanou osobou na certifikáciu výrobkov vo výrobnom závode alebo v skladoch výrobcu.
            
            
               Tieto úvahy viedli Komisiu k výberu systému 1 + stanoveného v prílohe V k nariadeniu (EÚ) č. 305/2011 pre stavebné výrobky, na ktoré sa vzťahuje tento návrh delegovaného rozhodnutia.
            
            
            
               2.KONZULTÁCIE PRED PRIJATÍM AKTU
            
            
               Návrh rozhodnutia bol prerokovaný na zasadnutí poradnej skupiny pre stavebníctvo
                  12
                9. decembra 2016 a v období od 25. novembra 2016 do 16. januára 2017 bol zároveň predmetom písomnej konzultácie s expertmi. Pred začatím tejto konzultácie mali všetky členské štáty možnosť navrhnúť expertov, ktorí sa na nej zúčastnia. Okrem diskusií s expertmi sa uskutočnili aj konzultácie s ďalšími externými zainteresovanými stranami. Dokumenty, ktoré boli predmetom diskusií v rámci poradnej skupiny a ktoré súviseli s písomnou konzultáciou, boli v súlade so Spoločnou dohodou o delegovaných aktoch zaslané súčasne Európskemu parlamentu aj Rade. Pripomienky predložené v tomto kontexte sa zohľadnili pri príprave konečného návrhu znenia tohto aktu určeného na konzultácie medzi útvarmi.
            
            
               Verejnosti bol návrh na pripomienkovanie sprístupnený na portáli pre lepšiu právnu reguláciu od 12. júla do 9. augusta 2017; dve zainteresované strany poskytli spätnú väzbu. Jedna zainteresovaná strana podporila navrhovaný systém posudzovania a overovania nemennosti parametrov, a zároveň odporučila, aby bol zmenený na systém 2+. Keďže tieto návrhy si navzájom odporujú, nemohli byť súčasne zohľadnené. Ďalšia zainteresovaná strana uviedla najmä súčasný stav rokovaní v technickom výbore v rámci Európskeho výboru pre normalizáciu (CEN), ktorý pripravuje príslušnú normu, systémy posudzovania a overovania nemennosti parametrov 3 a 2+, ktoré boli už predtým zvolené pre iné porovnateľné výrobky, nedostatok zdokumentovaných skúseností, pokiaľ ide o úrazy, náklady pre MSP, absenciu technického vývoja, ktorý by si vyžadoval zmenu systému posudzovania a overovania nemennosti parametrov, ako aj to, že uvedené prvky odôvodnenia výberu systému posudzovania a overovania nemennosti parametrov (pozri odôvodnenie 2) sú zohľadnené v systéme 2+. Keďže uvedené pripomienky vyjadrovali protichodné preferencie pre systém posudzovania a overovania nemennosti parametrov, ktorý nie je vyšší ako 3, a pre systém 2+ nezohľadnili, že nezahŕňa kontrolné skúšky vzoriek, a nebrali do úvahy postupy posudzovania zhody pre kotviace zariadenia, ktoré sú osobnými ochrannými prostriedkami, neboli zohľadnené. V dôsledku toho nebolo nariadenie v nadväznosti na spätnú väzbu zmenené.
            
            
            
               3.PRÁVNE PRVKY DELEGOVANÉHO AKTU
            
            
               Podľa článku 28 ods. 2 a článku 60 písm. h) nariadenia (EÚ) č. 305/2011 sa systémy posudzovania a overovania nemennosti parametrov stavebných výrobkov, ako je stanovené v prílohe V k uvedenému nariadeniu, stanovia v delegovaných aktoch Komisie tak, aby sa týkali daného výrobku, danej skupiny výrobkov alebo danej podstatnej vlastnosti, pričom sa zohľadnia aspekty uvedené v týchto ustanoveniach.
            
         
         
            
               Pri stanovení systémov posudzovania a overovania nemennosti parametrov v súlade s článkom 28 ods. 2 nariadenia (EÚ) č. 305/2011 Komisia zohľadní účinky na zdravie a bezpečnosť ľudí a vyberie najmenej náročné systémy, ktoré spĺňajú všetky základné požiadavky na stavby. Podľa článku 60 písm. h) nariadenia (EÚ) č. 305/2011 tak musí urobiť podľa vplyvu výrobku na splnenie týchto požiadaviek v priebehu jeho očakávaného životného cyklu.
            
            
               Návrh rozhodnutia je v súlade so zásadou proporcionality, keďže uplatňovanie systému posudzovania a overovania nemennosti parametrov porovnateľného s postupmi posudzovania zhody pre kotviace zariadenia, ktoré sú osobnými ochrannými prostriedkami, prispieva k súdržnosti medzi rôznymi právnymi rámcami uplatniteľnými na porovnateľné výrobky, ako aj k spoľahlivosti harmonizovaného systému zavedeného nariadením (EÚ) č. 305/2011 a k zvyšovaniu dôvery v tento systém.
            
            
               Z týchto dôvodov má návrh rozhodnutia slúžiť záujmom stavebného sektora ako celku.
            
            
               DELEGOVANÉ ROZHODNUTIE KOMISIE (EÚ) …/…
            
            
               z 25. 1. 2018
            
            
               o uplatniteľnom systéme posudzovania a overovania nemennosti parametrov kotviacich zariadení používaných na stavebné práce a určených na zabránenie pádu osôb z výšky alebo na zastavenie pádu z výšky podľa nariadenia Európskeho parlamentu a Rady (EÚ) č. 305/2011
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS
                  13
               , a najmä na jeho článok 28 a článok 60 písm. h),
            
            
               keďže:
            
            
               (1)V súvislosti s kotviacimi zariadeniami používanými na stavebné práce a určenými na zabránenie pádu osôb z výšky alebo na zastavenie pádu z výšky („kotviace zariadenia“) ešte neexistuje vhodné rozhodnutie o posudzovaní a overovaní nemennosti parametrov. Je preto potrebné stanoviť, ktorý systém posudzovania a overovania nemennosti parametrov je uplatniteľný na kotviace zariadenia.
            
            
               (1)Berúc do úvahy, že kotviace zariadenia sú určené na zabránenie pádu osôb z výšky alebo na zastavenie pádu z výšky, je vhodné zvoliť systém posudzovania a overovania nemennosti parametrov, ktorý zahŕňa priebežný dohľad nad systémom riadenia výroby uplatňovaným výrobcom a posudzovanie a hodnotenie systému riadenia výroby, ako aj kontrolné skúšky vzoriek odobratých notifikovanou osobou na certifikáciu výrobkov vo výrobnom závode alebo v skladoch výrobcu,
            
            
               PRIJALA TOTO ROZHODNUTIE:
            
            
               Článok 1
            
            
               Toto rozhodnutie sa uplatňuje na kotviace zariadenia používané na stavebné práce a určené na zabránenie pádu osôb z výšky alebo na zastavenie pádu z výšky.
            
            
               Článok 2
            
            
               Kotviace zariadenia uvedené v článku 1 sa posudzujú a overujú, pokiaľ ide o nemennosť parametrov s ohľadom na ich podstatné vlastnosti v súlade so systémom opísaným v prílohe.
            
            
               Článok 3
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
         
         
            
               V Bruseli 25. 1. 2018
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Ú. v. EÚ L 88, 4.4.2011, s. 5.
               
               
                  
                     (2)
                  
                        Vec C-185/08, rozsudok Súdneho dvora z 21. októbra 2010, Latchways, Zb. 2010, s. I-09983.
               
               
                  
                     (3)
                  
                        Smernica Rady 89/686/EHS z 21. decembra 1989 o aproximácii právnych predpisov členských štátov, týkajúcich sa osobných ochranných prostriedkov (Ú. v. ES L 399, 30.12.1989, s. 18).
               
               
                  
                     (4)
                  
                        Smernica Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov vzťahujúcich sa na stavebné výrobky (Ú. v. ES L 40, 11.2.1989, s. 12).
               
               
                  
                     (5)
                  
                        Vec C-185/08, bod 42.
               
               
                  
                     (6)
                  
                        Tamže, bod 50.
               
               
                  
                     (7)
                  
                        Tamže, body 53, 55 a 56.
               
               
                  
                     (8)
                  
                        Pozri článok 1 ods. 2 smernice Rady 89/106/EHS a článok 2 ods. 1 nariadenia (EÚ) č. 305/2011.
               
               
                  
                     (9)
                  
                        Vykonávacie rozhodnutie Komisie (EÚ) 2015/2181 z 24. novembra 2015 o uverejnení s obmedzením odkazu na normu EN 795:2012 „Osobné ochranné prostriedky proti pádu z výšky. Kotviace zariadenia“ v Úradnom vestníku Európskej únie podľa nariadenia Európskeho parlamentu a Rady (EÚ) č. 1025/2012 (Ú. v. EÚ L 309, 26.11.2015, s. 10).
               
               
                  
                     (10)
                  
                        Nariadenie Európskeho parlamentu a Rady (EÚ) 2016/425 z 9. marca 2016 o osobných ochranných prostriedkoch a o zrušení smernice Rady 89/686/EHS (Ú. v. EÚ L 81, 31.3.2016, s. 51).
               
               
                  
                     (11)
                  
                        Rozhodnutie Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS (Ú. v. EÚ L 2018, 13.8.2008, s. 82).
               
               
                  
                     (12)
                  
                        Kód E01329 v Registri expertných skupín Komisie a podobných subjektov.
               
               
                  
                     (13)
                  
                        Ú. v. EÚ L 88, 4.4.2011, s. 5.
               
            
      
    ---documentbreak--- 
      
         
         
            
               PRÍLOHA
            
            
               SYSTÉM POSUDZOVANIA A OVEROVANIA NEMENNOSTI PARAMETROV
            
            
            
                     
                        Výrobky a zamýšľané použitie
                     
                  
                  
                     
                        Podstatné vlastnosti
                     
                  
                  
                     
                        Uplatniteľný systém 
                     
                  
               
                     
                        Kotviace zariadenia používané na stavebné práce a určené na zabránenie pádu osôb z výšky alebo na zastavenie pádu z výšky.
                     
                  
                  
                     
                        Pre všetky podstatné vlastnosti
                     
                  
                  
                     
                        1+